'বিএনপির এক দফা আন্দোলনের মূল টার্গেট ঢাকা'
“এক দফা আন্দোলনের মূল টার্গেট ঢাকা”- বিএনপির কর্মসূচি নিয়ে নয়া দিগন্তের প্রধান শিরোনাম এটি। প্রতিবেদনে বলা হচ্ছে, সরকারের পদত্যাগ ও নির্বাচনকালীন নির্দলীয় সরকার পুনর্বহালের দাবিতে শিগগিরই এক দফার আন্দোলনে যাচ্ছে বিএনপি। আগামী ১৫ জুলাইয়ের মধ্যেই এই ঘোষণা আসছে।
জানা গেছে, বিএনপির এক দফা আন্দোলনের মূল টার্গেট হচ্ছে ঢাকা। বড় সমাবেশ করে সরকার পতনের অভিন্ন একদফা আন্দোলন গড়ে তুলতেই নানা পরিকল্পনা করা হচ্ছে। এর দিনক্ষণ এখনো ঠিক হয়নি। একই দিনে যুগপৎ আন্দোলনের নতুন কর্মসূচিও ঘোষণা করা হবে।
এ ক্ষেত্রে প্রতিটি কর্মসূচিতে বিপুল সমাগম ঘটিয়ে সরকারকে ‘না’ বলে দেয়ার টার্গেট নেয়া হচ্ছে। অতীত আন্দোলনের অভিজ্ঞতায় দলটির নীতিনির্ধারকরা মনে করছেন, ঢাকায় জোরালো আন্দোলন ছাড়া সরকার পতন সম্ভব নয়।
“আন্তর্জাতিক সম্প্রদায়ের কড়া নজরে বাংলাদেশের নির্বাচন” এই শিরোনাম নিয়ে খবর প্রকাশ করেছে মানবজমিন পত্রিকা। প্রতিবেদনে বলা হচ্ছে, বাংলাদেশে যুক্তরাজ্যের নতুন হাইকমিশনার সারাহ কুক সম্প্রতি বেসরকারি টেলিভিশন টক শোতে বলেছেন, বৈশ্বিক মঞ্চে বাংলাদেশের প্রাধান্য  বৃদ্ধির কারণে নির্বাচন কীভাবে অনুষ্ঠিত হবে তা নিয়ে দেশীয় এবং আন্তর্জাতিকভাবে যথেষ্ট আগ্রহ থাকবে।
সারাহ কুকের পূর্বসূরি রবার্ট চ্যাটারটন ডিকসনও ১৫ মাস আগে মানবজমিনকে দেয়া সাক্ষাৎকারে বলেছিলেন, আন্তর্জাতিক বিনিয়োগকারীরা বিনিয়োগের আগে সবচেয়ে বেশি গুরুত্ব দেন রাজনৈতিক স্থিতিশীলতায়। বাংলাদেশের অগ্রগতির জন্য প্রথম কাজ হচ্ছে অবাধ ও সুষ্ঠু নির্বাচন অনুষ্ঠান।
নির্বাচন নিয়ে মার্কিন রাষ্ট্রদূত পিটার হাস তথা তার দেশের অবস্থান অবশ্য পুরোপুরি স্পষ্ট। মার্কিন উচ্চপদস্থ কর্মকর্তারা ঘন ঘন বাংলাদেশে সফর করছেন এবং অবাধ, সুষ্ঠু ও আন্তর্জাতিক মানের নির্বাচন অনুষ্ঠানের আহ্বান জানিয়ে যাচ্ছেন।
ঢাকাস্থ বিভিন্ন দূতাবাসের অনুষ্ঠানগুলোতেও এ নিয়ে কথা বলছেন বিদেশি দূতরা।
সরকারি প্রকল্পে কারসাজি নিয়ে প্রথম আলোর প্রধান শিরোনাম, “আগেই জমি কিনে নেন মন্ত্রী ও তাঁর ছেলেমেয়ে”। প্রতিবেদনে বলা হচ্ছে, মানিকগঞ্জের সরকারি ওষুধ কারখানার জন্য যে সাড়ে ৩১ একর জমি প্রস্তাব করা হয়েছে সেখানকার ২৬ একরেরও  বেশি জমি কিনে নিয়েছনে মন্ত্রী, তার ছেলে-মেয়ে এবং ফুফাতো ভাই।
এই জমি ভরাট করে ভিটি শ্রেণীতে পরিবর্তন করে দ্বিগুণ দাম দেখিয়ে দান করছেন। এতে ওষুধ কারখানা স্থাপনের প্রকল্প পাশ হওয়ায় সরকার এখন এই জমি অধিগ্রহণ করতে গেলে তাকে সর্বশেষ মূল্যের তিনগুণ বেশি টাকা দিতে হচ্ছে।
অর্থাৎ স্বাস্থ্যমন্ত্রীর মেয়ে সাত কোটি টাকায় যে জমি কিনেছেন সেটা সরকার অধিগ্রহণ করলে ৪০ কোটি টাকা পাবেন তিনি বা তার স্বামী। বাকিদের ক্ষেত্রেও তাই।
জমি প্রকল্প পাশের পর ভূমি অধিগ্রহণ প্রক্রিয়া শুরুর পর্যায়ে জেলা ভূমি ব্যবস্থাপনা কমিটির পর্যালোচনায় প্রস্তাবিত জমি নিয়ে এমন কারসাজির বিষয়টি উঠে আসে।
মেট্রো রেল প্রকল্প নিয়ে দ্য ডেইলি স্টারের প্রথম পাতার খবর, “Metro Line On Dhaka-Aricha Route: RHD fears it’ll create chaos on highway”। অর্থাৎ ঢাকা-আরিচা রুটে মেট্রো লাইন মহাসড়কে বিশৃঙ্খলা সৃষ্টি করবে বলে আরএইচডি আশঙ্কা করছে।
প্রতিবেদনে বলা হচ্ছে, সড়ক ও জনপথ বিভাগের প্রকৌশলীদের মতে, মেট্রো রেল কর্তৃপক্ষের প্রস্তাব অনুসারে মহাসড়কে একটি মেট্রোরেল লাইন নির্মাণ করা হলে ঢাকা-আরিচা মহাসড়কটি দীর্ঘ যানজটের মুখে পড়তে পারে এবং সড়ক দুর্ঘটনা বাড়তে পারে।
ম্যাস র‌্যাপিড ট্রানজিট (এমআরটি) লাইন-৫ (উত্তর রুট) নামে পরিচিত মেট্রো রেল লাইন নিয়ে এই উদ্বেগ দেখা দিয়েছে। এছাড়া হেমায়েতপুর ও আমিনবাজারের মধ্যে প্রস্তাবিত মেট্রোরেল রুট নিয়ে অনেক আগে থেকেই গুরুতর আপত্তি ছিল। কিন্তু মেট্রো রেল কর্তৃপক্ষ উদ্বেগের প্রতি কোন কর্ণপাত করেনি।
এমআরটি লাইন-৫ প্রকল্প, যা এই মাসের শেষের দিকে বা আগামী মাসের শুরুতে শুরু হবে বলে আশা করা হচ্ছে।
হবিগঞ্জের বিবিয়ানা গ্যাস ফিল্ড নিয়ে বণিক বার্তার প্রধান শিরোনাম, “বাংলাদেশের সবচেয়ে বড় গ্যাস ফিল্ডের আয়ুষ্কাল আর মাত্র এক বছর”। প্রতিবেদনে বলা হচ্ছে, গ্যাস উত্তোলনের দিক থেকে দেশের সবচেয়ে বড় বিবিয়ানা গ্যাস ফিল্ড, স্থানীয় গ্যাসের মোট ৩৮ শতাংশ জোগান দিচ্ছে।
মার্কিন বহুজাতিক কোম্পানি শেভরনের নিয়ন্ত্রণাধীন এ গ্যাস ফিল্ড ১৬ বছরের বেশি সময় ধরে উৎপাদনে আছে। এখন এই গ্যাস ফিল্ডে মজুদ রয়েছে আর মাত্র ২৫৪ বিসিএফ (বিলিয়ন কিউবিক ফুট) গ্যাস।
পেট্রোবাংলার হিসাবে দেখা গেছে, গত ছয় মাসে দৈনিক গড়ে প্রায় ১ হাজার ১৫০ মিলিয়ন কিউবিক ফুট গ্যাস উত্তোলন হয়েছে। এ হারে গ্যাস উত্তোলন করা হলে মজুদকৃত গ্যাসের আয়ুষ্কাল হবে মাত্র ২২০ দিনের মতো।
আর উত্তোলন কমে তা দৈনিক ৮০০ মিলিয়ন কিউবিক ফুট গ্যাস নামলেও তাতে মেয়াদ এক বছরের বেশি নয়। ১৯৯৮ সালে আবিষ্কৃত এই গ্যাস ফিল্ডটি থেকে প্রথম গ্যাস উত্তোলন শুরু হয় ২০০৭ সালের মার্চ থেকে।
ডেঙ্গু পরিস্থিতি নিয়ে নিউ এইজের প্রধান শিরোনাম, “Mosquito density in Dhaka 5-year high ”। অর্থাৎ ঢাকায় মশার ঘনত্ব ৫ বছরের মধ্যে সবচেয়ে বেশি।
প্রতিবেদনে বলা হচ্ছে, সিটি করপোরেশনের বিরুদ্ধে এডিস মশার বংশবৃদ্ধি রোধে ব্যর্থতার অভিযোগের মধ্যে স্বাস্থ্য অধিদপ্তরের মহাপরিচালক তার প্রাক-বর্ষা জরিপে ঢাকা শহরের বিভিন্ন এলাকায় পাঁচ বছরের মধ্যে সর্বোচ্চ মশার ঘনত্ব খুঁজে পেয়েছে।
মঙ্গলবার প্রচারিত প্রাক-বর্ষা এডিস সমীক্ষা-২০২৩ এ, ৪৩.৫৩ শতাংশ বহুতল ভবনে, ২১.৩১ শতাংশ বাড়িতে এবং ১৮.২১ শতাংশ নির্মাণাধীন ভবনে এডিস মশার লার্ভা খুঁজে পেয়েছে৷
এরমধ্যে ঢাকা উত্তর সিটিতে ১৮.২১ শতাংশ এবং দক্ষিণে ১৫.৪৭ শতাংশ বাড়িতে লার্ভা পাওয়া গেছে। ডিএনসিসির ২৭টি ওয়ার্ডে এবং ডিএসসিসির ২৮টি ওয়ার্ডে ডেঙ্গু মহামারীর উচ্চ ঝুঁকি পাওয়া গিয়েছে।
ছিনতাই নিয়ে কালের কণ্ঠের প্রধান শিরোনাম, “ঢাকায় বেপরোয়া ছিনতাই, দেড় বছরে ৩০ খুন”। প্রতিবেদনে বলা হচ্ছে, রাজধানী ঢাকায় গত দেড় বছরে চার শতাধিক ব্যক্তি ছিনতাইকারীর হামলার শিকার হয়েছেন। এর মধ্যে অন্তত ৩০ জন ছিনতাইকারীদের ধারালো অস্ত্রের আঘাতে নিহত হয়েছেন।
ঢাকা মহানগর পুলিশ (ডিএমপি) এবং বিভিন্ন হাসপাতাল সূত্রে এসব তথ্য পাওয়া গেছে।
ভুক্তভোগীদের অভিযোগ, ছিনতাইয়ের ঘটনায় প্রতিকার মেলে কম। হয়রানির ভয়ে বেশির ভাগ ভুক্তভোগী থানায় মামলা বা সাধারণ ডায়েরি করেন না। ডিএমপির ঊর্ধ্বতন কর্মকর্তারা ছিনতাইকারীদের ঠেকাতে তাঁদের বিশেষ তৎপরতার কথা বলেছেন। কিন্তু এর পরও ছিনতাই কমছে না।
সংবাদের প্রথম পাতার খবর, “ফলাফল বাতিলে ইসির ক্ষমতা কমিয়ে আরপিও সংশোধনী পাস”। প্রতিবেদনে বলা হচ্ছে, ভোট বন্ধে নির্বাচন কমিশনের ক্ষমতা কমিয়ে গণপ্রতিনিধিত্ব আদেশের (আরপিও) সংশোধনী বিল জাতীয় সংসদে পাস হয়েছে।
বিরোধী দলের সদস্যদের আপত্তির মুখে মঙ্গলবার জাতীয় সংসদে এ বিল কণ্ঠভোটে পাস হয়। বিরোধী দল দাবি করেছে, এই সংশোধনীর মাধ্যমে নির্বাচন কমিশনের ক্ষমতা খর্ব করা হয়েছে।
অবশ্য আইনমন্ত্রী আনিসুল হক সংসদে দাবি করেন, নির্বাচন কমিশনের (ইসি) ক্ষমতা খর্ব করা হয়নি। বিষয়টি নিয়ে অহেতুক বিভ্রান্তি ছড়ানো হচ্ছে।
এর আগে বিরোধী দলের বাছাই কমিটিকে পাঠানো ও সংশোধনী প্রস্তাবগুলো কণ্ঠভোটে নিষ্পত্তি হয়।
যুগান্তরের প্রথম পাতার খবর, "অনুমতি ছাড়া সরকারি কর্মচারীদের গ্রেফতার নয়"। প্রতিবেদনে বলা হচ্ছে, স্বশাসিত সংস্থা, রাষ্ট্রায়ত্ত প্রতিষ্ঠান এবং স্থানীয় সরকার প্রতিষ্ঠানে নিয়োজিত কর্মচারীদের বিরুদ্ধে দায়িত্ব পালনের সঙ্গে সম্পর্কিত অভিযোগে করা ফৌজদারি মামলায় আদালত অভিযোগপত্র গ্রহণ করার আগে তাকে গ্রেফতার করতে হলে সরকার বা নিয়োগকারী কর্তৃপক্ষের অনুমতি নিতে হবে।
এমন বিধান রেখে মঙ্গলবার সরকারি চাকরি (সংশোধন) বিল-২০২৩ জাতীয় সংসদে পাশ হয়েছে। এতে স্বশাসিত সংস্থা, রাষ্ট্রায়ত্ত প্রতিষ্ঠান এবং স্থানীয় সরকারি প্রতিষ্ঠানে নিয়োজিত কর্মচারীদের বেতন-ভাতা, অবসর-সুবিধা সরকারি চাকরি আইনের আওতায় আনা হয়েছে।
বিরোধী দলের সদস্যরা এই আইন পাশের তীব্র বিরোধিতা করেন। যদিও তা আমলে নেওয়া হয়নি।
কালবেলার পেছনের পাতার খবর, "পুলিশ নিরপেক্ষ না হলে নাকে খত দেবেন ডিএমপি কমিশনার"। প্রতিবেদনে বলা হচ্ছে,
মঙ্গলবার ঢাকা-১৭ আসনের উপ-নির্বাচন উপলক্ষে প্রধান নির্বাচন কমিশনার ( কাজী হাবিবুল আউয়ালের সাথে আইনশৃঙ্খলা বিষয়ক সভা শেষে ঢাকা মেট্রোপলিটন পুলিশ (ডিএমপি) কমিশনার খন্দকার গোলাম ফারুক এ কথা বলেন।
তিনি বলেন, আপনারা ১৭ তারিখের নির্বাচন দেখেন আমাদের নিরপেক্ষতার প্রমাণ পান কিনা, যদি না পান তখন আমি ডিএমপি কমিশনার হিসেবে নাকে খত দিয়ে চলে যাব।
ডিএমপি কমিশনার আরও বলেন, ভোট নির্ভর করে জনগণের ওপর, প্রিসাইডিং ও পোলিং অফিসারের ওপর। আমাদের কাজ হলো কেন্দ্রের পুরো আইনশৃঙ্খলা পরিস্থিতি নিয়ন্ত্রণে রাখা, যাতে ভোটাররা নির্বিঘ্নে ভোট দিতে পারেন।
"ডিএমপির সক্ষমতা রয়েছে।  ইসি যে ধরনের সুষ্ঠু, স্বচ্ছ নির্বাচন করতে চাচ্ছে, সে ধরনের সহযোগিতা পুলিশের পক্ষ থেকে সবসময় থাকবে।"
বণিক বার্তার প্রথম পাতার খবর, “ভারতীয় কৃষিপণ্যের শীর্ষ গন্তব্য বাংলাদেশ”। প্রতিবেদনে বলা হচ্ছে, খাদ্যপণ্যের দাম বেড়ে যাওয়ায় বাজার পরিস্থিতি নিয়ন্ত্রণে বারবারই আমদানির দিকে ঝুঁকতে হয় বাংলাদেশকে।
আর কৃষিপণ্যের উল্লেখযোগ্যই আসে প্রতিবেশী দেশ ভারত থেকে। ফলে বাংলাদেশের খাদ্যনিরাপত্তা এখন অনেকটাই ভারতের ওপর নির্ভরশীল। যশোরের বেনাপোল, সাতক্ষীরার ভোমরা ও দিনাজপুরের হিলি স্থলবন্দর দিয়ে ভারত থেকে সম্প্রতি কাঁচা মরিচ এবং এর আগে পেঁয়াজ এমনকি চিনি আমদানি হয়েছে।
২০২১-২২ অর্থবছরে দেশটির মোট কৃষিপণ্য রফতানির ১১ দশমিক ৪৬ শতাংশই বাংলাদেশে এসেছিল, যার অর্থমূল্য ছিল ২৮৩ কোটি ডলার। আমদানি করা যেসব পণ্য দেশে উৎপাদন সম্ভব যেমন পেঁয়াজ, টমেটো—এগুলো দেশেই উৎপাদনের ওপর জোর দেয়ার কথা জানায় কৃষি মন্ত্রণালয়।
সমকালের প্রথম পাতার খবর, “উত্তরের ৬ জেলায় বাঁধে ভাঙন, সংস্কারে অবহেলার খেসারত”। প্রতিবেদনে বলা হচ্ছে, উত্তরাঞ্চলে বন্যা পরিস্থিতির মধ্যে অনেক জায়গায় বাঁধে ভাঙন শুরু হয়েছে। কোথাও কোথাও নদীতে বিলীনও হয়েছে।
ঝুঁকিতে আছে বন্যা প্রতিরক্ষা বাঁধের কয়েকশ কিলোমিটার অংশ। বাঁধে ভাঙন দেখা দিয়েছে সিরাজগঞ্জ, বগুড়া, গাইবান্ধা, রংপুর, কুড়িগ্রাম ও লালমনিরহাটে।
২০২১-২২ অর্থবছরে বার্ষিক উন্নয়ন কর্মসূচিতে পাউবোর বাস্তবায়নাধীন ১০১টি প্রকল্পের মধ্যে ৫৩টি নদীতীর সংরক্ষণের প্রকল্প নেওয়া হয়। চলতি ২০২৩ সালের মধ্যে প্রকল্পের কাজ শেষ করার কথা রয়েছে।
বাস্তবে এসব প্রকল্পের অনেক স্থানে কাজ এখনও শুরু হতে দেখা যায়নি। তিন বছর আগে প্রাকৃতিক দুর্যোগ ও ভয়াবহ নদীভাঙন থেকে রক্ষায় দেশের ৩৩টি জেলাকে অধিক ঝুঁকিপূর্ণ ঘোষণা করে সরকার। এর পরও জেলাগুলোর ঝুঁকিপূর্ণ বাঁধ সংস্কার এবং মেরামত কাজ এখনও বাস্তবায়ন করতে পারেনি পাউবো।

আগেই জমি কিনে নেন মন্ত্রী ও তাঁর ছেলেমেয়ে